Il-Kumitat tar-Rappreżentanti Permanenti (Coreper) tal-Kunsill ħa nota ta' qbil proviżorju li ntlaħaq mill-Presidenza Netherlandiża fil-15 ta' Marzu 2016 mar-rappreżentanti tal-Parlament Ewropew, bl-għan li jistabbilixxi pjan pluriennali għas-sajd tal-bakkaljaw, l-aringi u l-laċċ ikħal fil-Baħar Baltiku. It-termini tal-qbil huma soġġetti għal konferma mill-Coreper fil-ġimgħat li ġejjin. Fil-kummenti tiegħu dwar il-qbil, il-Ministru Netherlandiż għall-Agrikoltura, Martijn Van Dam , qal li "dan il-pjan pluriennali għas-sajd huwa l-ewwel tat-tip tiegħu wara r-riforma tal-Politika Komuni tas-Sajd (PKS) fl-2013. Il-pjan huwa konsistenti u jirrispetta b'mod sħiħ il-prinċipji ta' din ir-riforma prinċipali. Il-qbil dwar dan il-pjan il-ġdid iwitti t-triq biex jitħejjew pjanijiet pluriennali simili għas-sajd f'żoni ġeografiċi oħrajn skont l-istess mudell, bl-ewwel wieħed ikun it-tiġdid ta' pjan pluriennali tas-sajd għall-Baħar tat-Tramuntana". Huwa faħħar ukoll il-ħidma mwettqa minn presidenzi preċedenti u l-kooperazzjoni eċċellenti mal-Parlament Ewropew u l-Kummissjoni fil-kisba tal-qbil. Il-pjan il-ġdid ser jieħu post il-pjan ta' ġestjoni eżistenti għall-istokkijiet tal-bakkaljaw tal-Baħar Baltiku, li ilu fis-seħħ mill-2007, b'approċċ multispeċi, li jinkludi l-istokkijiet tal-aringi u l-laċċ ikħal li sa issa kienu għadhom mhux soġġetti għal pjan ta' ġestjoni. Għandu l-għan li jiżgura l-isfruttar sostenibbli ta' dawn l-istokkijiet u li jipprovdi stabbiltà tal-opportunitajiet tas-sajd, filwaqt li jiżgura li l-ġestjoni tkun ibbażata fuq l-aktar informazzjoni xjentifika aġġornata. Il-pjan il-ġdid ser jibbenefika mill-involviment ta' dawk li jafu l-aħjar ir-reġjun għax dawn ser ikunu jistgħu jadattaw il-miżuri fil-livell reġjonali għall-ispeċifiċitajiet tas-sajd ikkonċernat. Huwa wkoll ta' eżempju siewi għal ġenerazzjoni ġdida ta' pjanijiet ta' ġestjoni pluriennali tas-sajd, li huma fost l-għodod operattivi ewlenin tal-PKS il-ġdida. Il-passi li jmiss Wara li l-Coreper japprova l-abbozz ta' regolament, il-Kunsill u l-Parlament Ewropew ser ikollhom jadottaw formalment it-test finali tar-regolament qabel ma jiġi ppubblikat fil-Ġurnal Uffiċjali tal-Unjoni Ewropea. Kuntest F'Ottubru 2014, il-Kummissjoni ppreżentat proposta għal abbozz ta' regolament dwar il-pjan multispeċi għall-Baħar Baltiku. Il-Kunsill adotta approċċ ġenerali fl-20 ta' April 2015 u l-Parlament Ewropew ivvota dwar l-emendi fit-28 ta' April 2015. Regolament propost dwar pjan ta' ġestjoni pluriennali għall-istokkijiet tal-ħut fil-Baħar Baltiku